మార్కెట్లో లాభాల 'వర్షం'
- సెన్సెక్స్‌ పాయింట్ల ర్యాలీ...
        ముంబయి : ఈ ఏడాది దేశంలోకి సరైన సమయంలోనే వర్షాలు వస్తాయని, రిజర్వు బ్యాంకు ఆఫ్‌ ఇండియా వడ్డీ రేట్లను తగ్గిస్తుందన్న అంచనాల్లో వరుసగా రెండో సెషన్‌లోనూ దేశీయ స్టాక్‌ మార్కెట్లు లాభాల్లో ముగిశాయి. ఈ నేపధ్యంలోనే సోమవారం బిఎస్‌ఇ సెన్సెక్స్‌ 363.30 పాయింట్లు లేదా 1.33 శాతం ఎగిసి 27,687.30 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 111.30 పాయింట్లు లేదా 1.35 శాతం రాణించి 27,687.30 వద్ద నమోదయ్యింది.రియాల్టీ సూచీ మినహా అన్ని రంగాలు లాభాల్లోనే ముగిశాయి. కన్సూమర్‌ డ్యూరెబుల్స్‌ సూచీ అత్యధికంగా 2.16 శాతం పెరిగింది. ఇదే క్రమంలో ఆయిల్‌ అండ్‌ గ్యాస్‌ 2.09 శాతం, వైద్య సూచీ 1.54 శాతం, మౌలిక వసతులు 1.43 శాతం చొప్పున రాణించాయి. మరోవైపు రియాల్టీ సూచీ 0.2 శాతం పడిపోయింది. డాక్టర్‌ రెడ్డీస్‌ 3.48 శాతం, గెయిల్‌ 3.45 శాతం, టాటా పవర్‌ 3.08 శాతం, హెచ్‌డిఎఫ్‌సి 2.34 శాతం, హెచ్‌డిఎఫ్‌సి బ్యాంకు 1.92 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. మరోవైపు హీరో మోటో కార్ప్‌ 0.31 శాతం, ఎన్‌టిపిసి 0.07 శాతం, కోల్‌ ఇండియా 0.04 శాతం చొప్పున అధిక నష్టాలు చవి చూశాయి. ఈనెల 30న రుతుపవనాలు కేరళ తీరాన్ని తాకనున్నాయని భారత వాతావరణ శాఖ అంచనా వేయడంతో మార్కెట్లకు మద్దతు లభించిందని బ్రోకర్లు పేర్కొన్నారు. బిఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు ఒక్క శాతం చొప్పున పెరిగాయి. మొత్తంగా మదుపర్ల మద్దతుతో 1,671 స్టాక్స్‌ లాభాల్లో ముగియగా, మరోవైపు 1,051 స్టాక్స్‌ నష్టాలను చవి చూశాయి.
మీ స్నేహితులకు రికమెండ్ చెయ్యండి